איגוד ערים אזור מפרץ חיפה - הגנת הסביבה

איגוד ערים אזור מפרץ חיפה - הגנת הסביבה עוסק בשיפור מצב איכות הסביבה באזור מפרץ חיפה, במיוחד לאור ריכוז גדול של תעשיות פטרוכימיות, תחנת הכוח חיפה והמבנה הטופוגרפי של האזור - רכס הכרמל, המגביל פיזור של המזהמים.
האיגוד נוסד בשנת 1983 על בסיס היחידה הסביבתית בעיריית חיפה. יחידה זו  הוקמה בשנת 1975. מאז הקמתו עסק האיגוד במגוון רב של תחומים ובמשך הזמן פעילותו התרחבה לנושאים סביבתיים חדשים, בין היתר: איכות אוויר (זיהום אוויר וניטור, זיהום מתחבורה), חומרים מסוכנים, קרינה אלקטרומגנטית, מניעת רעש, איתור ומניעת מפגעים סביבתיים, תעשיות ורישוי, תכנון סביבתי, חינוך סביבתי וקיימות.
בתחום איכות האוויר, הקים האיגוד מערך משוכלל של 15 תחנות ניטור אוויר באזור עיר חיפה והסביבה, אשר מופעל על ידי מרכז הבקרה שבמשרדי האיגוד, בנוסף לתחנות הנייחות, מבצע האיגוד מדידות זיהום אוויר באמצעות תחנת ניטור ניידת. בנוסף למערך ניטור איכות האוויר, מפעיל האיגוד מערך לפיקוח על חומרים מסוכנים, שנבנה על בסיס חקיקה שיזם המשרד להגנת הסביבה, המאפשרת פיקוח קפדני יומיומי.
נכון לשנת 2013 חברות באיגוד 9 רשויות מקומיות, כאשר האיגוד משרת אוכלוסייה של למעלה מ-500 אלף תושבים. הרשויות החברות הן: חיפה, קריית אתא, קריית ים, קריית ביאליק, קריית מוצקין, נשר, קריית טבעון, מועצה אזורית זבולון, מועצה מקומית רכסים.

איכות אוויר

מחלקת איכות אוויר של האיגוד אמונה על הפעלת מערך ניטור האוויר ועל המשך עבודה משותפת עם מקורות הפליטה לצמצום הפליטות לאוויר (מפעלים ותחבורה).
איכות האוויר בשטח האיגוד נמדדת באמצעות מערך הניטור של האיגוד, הכולל 15 תחנות אוטומטיות קבועות, תחנת ניטור "תוך מבנית" (Indoor) ומרכז בקרה משוכלל. מערך הניטור פועל בזמן אמת.
במקביל, פועלות באזור האיגוד מערכות ניטור נוספות, כגון ארבע תחנות ניטור של חברת "יפה נוף" המנטרות את איכות האוויר באזורי המגורים הסמוכים לכניסות של מנהרות הכרמל, שתי תחנות ניטור "תחבורתית" של המשרד להגנת הסביבה, תחנות ניטור של חברת החשמל ותחנת ניטור אוויר ניידת הכוללת ציוד ומכשור טכנולוגי חדיש.

תעשיות ורישוי

מרבית התעשיות באזור חיפה ממוקמות במפרץ חיפה עם דגש מיוחד על תעשייה כימית ופטרוכימית, אך אזורי תעשייה ועסקים מצויים בכל הרשויות המקומיות שבתחום האיגוד.
מתוקף תפקידו, מטפל האיגוד בהיבטים הסביבתיים הקשורים למינהל מוניציפלי, כולל רישוי עסקים והיתרי בנייה ונענה לפניות בעניין מפגעים סביבתיים, בין אם מתושבים ובין אם מגורמים רשמיים, כגון המשרד להגנת הסביבה או רשויות מקומיות.

תכנון סביבתי

כל תוכנית פיתוח משמעותית אשר עלולות להיות לה השלכות סביבתיות, עוברת בדיקה סביבתית על ידי כל אחד מאנשי צוות האיגוד לפי תחום התמחותו, כאשר חוות הדעת המשולבת מבוצעת בריכוז ותיאום של תחום התכנון הסביבתי.
לשם שילוב ההיבטים הסביבתיים בתכנון בצורה המיטבית, רצוי לזהות את הבעיות הסביבתיות המיוחדות לכל פרויקט ולהגדיר את האמצעים לתיקונן בשלבים מוקדמים ככל האפשר של הפרויקט.

חינוך סביבתי

מטרת הפעילות בתחום החינוך הסביבתי והקיימות באיגוד ערים היא לקדם מודעות, חשיבה וחדשנות סביבתית, ערכי קיימות ופיתוח התנהגות תומכת סביבה בקרב תלמידים ותושבים ברשויות המקומיות של איגוד ערים.

מדידת קרינה בבתי ספר

פרויקט רחב היקף במימון, ניהול ופיקוח איגוד ערים להגנת הסביבה אזור מפרץ חיפה: מדידת קרינה אלקטרומגנטית שמקורה במתקני חשמל, בכ-600 גני ילדים בבעלות העיריות שבתחומי האיגוד. המדידות כוללות סריקה מקיפה אחר מקורות קרינה בתדר רשת החשמל ממקורות חיצוניים כגון קווי מתח, עמודי חשמל, טרנספורמטורים ופילרים בקרבת מקום וכו' ומקורות פנימיים בגנים כגון ארונות חשמל, דודי חימום, ומתקני חשמל שונים בשימוש שוטף וכיוצא באלה. דגש מיוחד יינתן לאזורי הפעילות העיקריים של הילדים במתחם הגן הכולל כיתות וחצרות.

בתי ספר ירוקים

בשנים האחרונות גוברת המודעות והפעילות הירוקה במוסדות חינוך באזור מפרץ חיפה, יותר ויותר בתי ספר מצטרפים לתהליך הסמכה ל"בית ספר ירוק" מטעם המשרד להגנת הסביבה. את התהליך ברשויות המקומיות מלווה רכז חינוך סביבתי וקיימות באיגוד ערים להגנת הסביבה אזור מפרץ חיפה, שמסייע לבתי הספר לעמוד בקריטריונים להסמכה.

תוכנית לצמצום זיהום אוויר מתחבורה

איגוד ערים להגנת הסביבה אזור מפרץ חיפה החל לאחרונה בהכנת תוכנית לצמצום זיהום אוויר מתחבורה, בעקבות דרישת השר להגנת הסביבה.
התוכנית נבנית בשיתוף מומחים מהטכניון, רשויות מקומיות והמשרד להגנת הסביבה ומבוססת על נתוני חברת "יפה נוף", נתוני התנועה שנאספו מכל הצירים באזור וכן על נתוני התנועה הצפויים עם השלמת הפרויקטים הנוכחיים והמתוכננים. על סמך נתונים אלו, בוצע חישוב לפליטות הצפויות מתחבורה באזור מפרץ חיפה ונבנה מודל עבור איכות האוויר הנגזרת מכך.